Tere    Käesoleva hetke regulatsiooni kohaselt kuulub ühisvara hulka vara, mis on varaühisuse ajal soetatud. Enne uue seaduse kehtima hakkamist lähtuti faktilise abielu mõistest (nt kui abielu on viimased 21 aastat vaid formaalne olnud, siis lõppes 21 aastat tagasi ka ühisvara moodustumine, isegi kui vara jäi  jagamata). Uues perekonnaseaduses on sõnaselgelt kirjas, et antud juhul ühisvara moodustumine lõpeb abielu lahutamisega. Käesoleval hetke kehtiva regulatsiooni kohaselt muutub abielu kestel omandatud vara muutub ühisvaraks ka siis, kui abikaasad elavad lahus, kuid ei ole lahutatud.  Ühisvara hulka ei kuulu:  1) abikaasade isiklikud tarbeesemed  2) esemed, mis olid abikaasade omandis enne abiellumist või mis on emma kumma poolt omandatud tasuta käsutuse (peamiselt kinke või pärimise teel).  3) esemed, mis on omandatud lahusvarasse kuuluva õiguse alusel.    Kompensatsiooni küsimisega kommunaalmaksete eest on pisut keeruline lugu. Iseensest võib ka Teie abikaasa küsida kompensatsiooni selle eest, et ühisvarasse kuuluv perekonna eluase on üksnes Teie kasutada olnud. Tagantjärgi kompensatsiooni küsimise teeb keerulisemaks samuti see, et kui üks abikaasa teeb perekonnale suuremaid rahalisi kulutusi kui teine abikaasa, eeldatakse (perekonnaseaduse kohaselt), et tal ei ole õigust nõuda  teiselt abikaasalt rohkem panustatud vahendite hüvitamist.  Ülalpidamiskohustus on lahutatud abikaasa suhtes vaid seadusest tulenevatel väga kaalukatel juhtudel ja sellisel juhul ei ole kasu kokkuleppest, et abikaasadel ei ole ülalpidamiskohustust. Antud juhul on abikaasa rikkunud pika aja vältel perekonna ülalpidamise kohustust ja seetõttu sellesisulise vaidluse korral lahendaks kohus tõenäoliselt asja niikuinii Teie kasuks ka siis, kui teoreetiliselt oleks olemas ülalpidamiskohustus. Pigem tasuks Teil  kokkuleppesse panna laste kausuks sisse klausel, et kuivõrd laste isa pole aastaid nende ülalpidamises osalenud, siis puudub tal õigus ka lastelt ülalpidamist nõuda tulevikus.  Ma arvan, et läbirääkimiste ruumi Teil on. Soovitan Teil üritada võimaluse korral sõlmida kokkulepe, aga võtta sealjuures endale abiks omapoolne heade läbirääkimisoskustega esindaja. See tasakaalustab kaalukaussi ja tõenäoliselt paneb teise poole Teid ka tõsisemalt võtma ning omapoolseid järeleandmisi tegema.